Alisa to lwonik

Me sal rakonti a yu om Alisa to lwonik. Way lwonik? Bikos ela lwo oltaim a olilok.

Unves opa shuki ela fo pren a garden:

- Alisa! Woe s yu? Alisa!

- Me es hir, opa! - Bat wo es sey hir? - Hir, in kloka to jagiser.

Imajini ba, in kloka to jagiser! Ela he en-yao jan kwo fai tik-tak oltaim. Ela en-yao tanto gro ke ela ofni wandakin pa bakkapak e tuy geti inen, miden oli sey syao dentarada e pruja. Also ela majbur salti oltaim fon un dentakin a otre-la fo bu tabahi inen oli sey jatile mekanisma ke zai oltaim virti e fai “tik-tak”.

Pa otre ves opa shuki ela fo chi sabahfan:

- Alisa! Wo es yu? Alisa!

- Me es hir, opa.

- Wo es sey hir?

- Ah, hir, ga blisem! In botela!

- Bat komo yu he geti inu it?

- Me en-pyasi gro e poy laik plesk, ewalaa me es inen.

Ver ya, ela lwo rek inu botela kun akwa! Ela majbur gro muvi gambas a braches fo bu droni. Pa fortuna pa saif, al bi in Sperlonga, ela lerni-te swimi.

- Wel, toleri ba idyen, me sal mah yu aus!

Opa pon longe korda inu botela, e Alisa klimbi uupar kushalem. Al se ela en-samaji komo muhim es tu zun gimnastika.

E unves Alisa desapari. Opa shuki ela, e oma shuki ela, e iven ti lai kada dey fo lekti opa-ney gaseta na visin shuki ela toshi.

- Ah, es ya gro-beda! – oma hamsi al sta gro-fobisen. – Kwo nu ve zwo si nu bu findi ela til ke elay patra e mata lai a dom afte gunsa?

- Alisa! Wo es yu? Alisa!

Bat pa sey ves Alisa bu jawabi. Ela bu mog jawabi. Al wandi pa kukishamba ela he ek-kan yoshi inu tiriboxa wo ye tablakovras e servetas. Ela ek-kan e tuy lwo inu it. Servetas es aika mole, ewalaa Alisa en-somni on li. Koywan go pas e mah tiriboxa inu. Hu mog-te gesi ke Alia es inen? Al en-jagi ela vidi ke olo es ga tume sirkum. Yedoh ela ga bu en-fobi. ELa gwo lwo inu woshi-stanka, e dar bin iven pyu tume.

“Sun oni ve bepon table fo sabahfan, - Alisa dumi. – Li ve sertem nidi table kovra, ofni tiriboxa e tuy findi me.”

Bat hu mog dumi om sabahfan, si Alisa fa-wek? Pa sabah elay patra e mata lai, en-shatami a opa e oma: Wel, yu ga bu kuydi om kinda!

- Bat nuy kindas bu gwo lwo inu woshi-stanka, - li objeti. – Pa nuy taim li gwo lwo maximum fon kama, e por se li pai nul nuksan krome un balja pa frenta.

Duran to Alisa fa-tedi por weiti. Ela mah tablakovras e servetas a taraf, ateni tiriboxa-diba e begin tompi gro.

“Tuk! Tuk! Tuk!”

- Shsh! – patra show. – Sembli a me ke oni tuki koylok.

Ewalaa Alisa fai pyu lautem:

“Tuk! Tuk! Tuk!”

Oni ya kisi e embrasi el agro afte findi in tiriboxa. E kwo om Alisa? Ela tuy utilisi situasion fo lwo inu posh de papa-ney jaketa. E duran ke oni tiri ela aus, ela pai fa-gande bay tinta por ke ela yao-te plei kun papa-ney bolkalam.